Peter Dutton

Peter Craig Dutton (sündinud 18. novembril 1970 Brisbane'is) on endine Austraalia poliitik, kes oli Austraalia opositsioonijuht ja Liberaalse Partei esimees aastatel 2022–2025. Ta esindas Queenslandis asuvat Dicksoni valimisringkonda Austraalia Esindajatekojas alates 2001. aasta föderaalvalimistest kuni oma mandaadi kaotamiseni 2025. aastal.

Ta lõpetas aastal 1990 Queenslandi politseiakadeemia. Ta töötas aastani 1999 Queenslandi politseis, ta on töötanud narkoüksuses, seksuaalkuritegude rühmas ja riiklikus kuriteoametis. Lisaks töötas ta koos isaga ehitusäris. 

2001. aastal valiti ta Liberaalse Partei kandidaadina Esindajatekoja liikmeks. 18. septembril 2013 sai temast Austraalia tervise- ja spordiminister. 21. detsembril 2014 sai tast Tony Abbotti valitsuse alluvuses sisserände- ja piirikaitse osakonna rändeminister ning see ametikoht oli ka peaminister Malcolm Turnbulli valitsuses. 20. detsembrist 2017 kuni 30. märtsini 2021 oli ta Austraalia siseminister. 30. märtsist 2021 kuni 23. maini 2022 oli ta Austraalia kaitseminister.

Pärast Liberaalse Partei kaotust 2022. aasta föderaalvalimistel valiti Dutton erakonna uueks juhiks, asendades senise esimehe Scott Morrisoni. Temast sai esimene Queenslandist pärit Liberaalse Partei juht ning esimene parteijuht pärast Alexander Downerit, kes esindas parlamendis piirkonda väljaspool Uus-Lõuna-Walesi. 2025. aasta föderaalvalimistel sai Liberaalne Partei Duttoni juhtimisel taas lüüa. Valimistel kaotas Dutton ka oma parlamendikoha, olles sellega esimene föderaalne opositsioonijuht Austraalia ajaloos, kes on valimistel oma koha kaotanud.

Viited

 Välislingid 
 Peter Duttoni koduleht (inglise keeles)

Kategooria:Austraalia poliitikud
Kategooria:Austraalia kaitseministrid
Kategooria:Tervishoiuministrid
Kategooria:Siseministrid
Kategooria:Sündinud 1970